SET ปิดเช้าพุ่ง 8 จุด รับแรงซื้อกลุ่มพลังงาน-เปิดเมือง ลุ้นบ่ายบวกต่อ แนวต้าน 1,650
SET ปิดเช้าพุ่ง 8 จุด รับแรงซื้อกลุ่มพลังงาน-หุ้นที่มีมาร์เก็ตแคปขนาดใหญ่-กลุ่มเปิดเมืองหนุน ส่วนแนวโน้มช่วงบ่ายคาดยังยืนในแดนบวกได้ต่อ ให้แนวรับ 1,630 จุด และแนวต้าน 1,650 จุด
8 ต.ค. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวขึ้นตามตลาดหุ้นเอเชีย รวมถึงตลาดหุ้นดาวโจนส์ที่เมื่อคืนนี้ปรับตัวขึ้นตอบรับปัจจัยบวกกรณีวุฒิสภาสหรัฐอนุมัติขยายเพดานหนี้ออกไปจนถึงเดือน ธ.ค.นี้ ขณะเดียวกันราคาน้ำมันก็มีการดีดตัวขึ้น ทำให้มีแรงซื้อเข้ามาในกลุ่มพลังงาน และหุ้นที่มีมาร์เก็ตแคปขนาดใหญ่ รวมถึงหุ้นกลุ่มเปิดเมืองด้วย
สำหรับแนวโน้มการลงทุนในช่วงบ่ายนี้ นายชัยยศ กล่าวว่า ตลาดฯ น่าจะยืนอยู่ในแดนบวกได้ ให้แนวรับ 1,630 จุด และแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 4,349.79 ล้านบาท ปิดที่ 13.60 บาท ลดลง 0.40 บาท
SVT มูลค่าการซื้อขาย 3,630.04 ล้านบาท ปิดที่ 7.15 บาท เพิ่มขึ้น 1.30 บาท
KBANK มูลค่าการซื้อขาย 3,322.04 ล้านบาท ปิดที่ 141.00 บาท ลดลง 0.50 บาท
CPALL มูลค่าการซื้อขาย 1,529.41 ล้านบาท ปิดที่ 63.50 บาท เพิ่มขึ้น 0.50 บาท
SCB มูลค่าการซื้อขาย 1,366.86 ล้านบาท ปิดที่ 125.00 บาท ลดลง 1.00 บาท
 